Egri Úszó Klub: esély a hónap műhelye címre
A junior vb-n szerzett tizenhat éremből hét az egriek nevéhez is köthető.
A hónap műhelye cím az Utanpotlassport.hu szerkesztősége, a Magyar Olimpiai Bizottság és a Decathlon Magyarország közös díja az adott hónapban legeredményesebb, illetve arra legérdemesebb utánpótlás-nevelő műhely számára. A havonta kiosztandó 500 ezer forint értékű díj mellett meghirdetik – a 2017-es esztendő összteljesítménye alapján – „Az év műhelye címet” is. Az ezt elnyerő szakosztály a Decathlon Magyarország 2 millió forintos pénzdíját nyeri majd el.

2015-től kezdődően negyedévente külön értékelik a csapatsportágak műhelyeinek produkcióit: a győztes ez esetben is félmillió forinttal gazdagodik. A közönségszavazás győztes szakosztálya – a fődíj nyertesének kilététől függetlenül – 100 ezer forintos Decathlon sportszervásárlási utalványban részesül.

A közönségszavazás érintett klubjai szeptember 20-ig a 2017. augusztus 1. és augusztus 31. közötti időszak teljesítményeit figyelembe véve:
Egri Úszó Klub
Érdi Úszó Sport Kft.
Kőbánya SC (úszás, Budapest)
KSI SE (cselgáncs, Budapest)
KSI SE (öttusa, Budapest)

Egri Úszó Klub

Az indianapolisi junior-világbajnokságon tizenhat érmet szereztek a magyar úszók, s ebből hét az egriek nevéhez is köthető. A világbajnok 4×200-as férfi-gyorsváltóban Németh Nándor, Holló Balázs és Lakatos Dávid is a csapat tagja volt, igaz, utóbbi csak a selejtezőben állt rajthoz. A szintén aranyérmet nyert 4×100-as férfiváltóban Németh és Lakatos szerepelt, utóbbi ismét a sikeres selejtezővel járult hozzá a későbbi világbajnoki címhez. Az egyéni számokban is taroltak az egriek. Németh Nándor két ezüstöt (100 és 200 m gyors), Holló Balázs egy ezüstöt (400 m gyors) és egy bronzot (400 m vegyes), Lakatos Dávid pedig egy ezüstöt (800 m gyors) és egy negyedik helyezést (1500 m gyors) szerzett. Egeré a legnagyobb múlttal büszkélkedő vidéki úszóbázisok egyike, s az egyesület Kovács Ottó vezetőedző érkezése óta ismét aranykorát éli. Utánpótlás-versenyzőik valamennyi korosztályban jelen vannak, több „fiókegyesületet” is működtetnek. Ilyen például a törökbálinti, ahol Plagányi Zsolt dolgozik – Cseh László mellett – tehetséges úszók sorával, köztük a 17 évesen immár a váltóban a felnőtt vb-n is bronzérmes Németh Nándorral. A bázisként szolgáló egri uszodában Kovács irányítja a szakmai munkát, s ott készül Holló Balázs és Lakatos Dávid. A földrajzi széttagoltság azonban egyáltalán nem gátolja a jól szervezett közös munkát, az edzőtáborok idején rendszeresen együtt gyakorolnak a versenyzők, az edzők pedig megosztják egymással tapasztalataikat.

Szavazni itt lehet.

Címkék

Eger

Úszás